ไฟแนนซ์ทูเดย์
โดย...ช.ชดา
4 พ.ค. 2559

โดย...ช.ชดา
โปรดทราบ ธนาคารแห่งประเทศไทย (ธปท.) ประกาศให้ วันศุกร์ที่ 6 พ.ค.นี้ เป็นวันหยุดพิเศษของธนาคารพาณิชย์ เพื่อให้เป็นไปตามมติ ครม.ที่ประกาศเพิ่มวันหยุดยาวให้คนไทยเป็นกรณีพิเศษ ทำให้ตลาดหลักทรัพย์แห่งประเทศไทยต้องปิดตามไปด้วย ฉะนั้นหากลูกค้าท่านใดมีธุรกรรมการเงินที่ต้องทำที่เคาน์เตอร์ธนาคารก็ไปดำเนินให้เสร็จก่อนวันหยุด หรือหากทำไม่ทันเชิญสาขาในห้างสรรพสินค้าที่เปิดดำเนินการโดยไม่มีวันหยุด
วันหยุดยาวอย่างนี้จะช่วยกระตุ้นเศรษฐกิจได้ดีมาก หากคนหยุดงานไปท่องเที่ยวหรือไปจับจ่ายใช้สอย แต่ครัวเรือนไทยในขณะนี้มีหนี้ครัวเรือนท่วมหัวท่วมหู หยุดก็ไม่มีเงินใช้ได้แต่นอนอยู่บ้าน อย่างเก่งก็พาครอบครัวออกไปเดินห้างกินอาหารแล้วก็กลับบ้าน ยอดค้าปลีกของห้างสรรพสินค้าในประเทศถึงยังหดตัว
ส่วนคนมีเงินวันหยุดยาวอย่างนี้ดีมาก จะได้ออกไปเที่ยวต่างประเทศ หอบเงินไปใช้กระตุ้นเศรษฐกิจต่างประเทศกันสนุกสนาน
ข้าราชการทุกคนชื่นชอบที่มีวันหยุดยาวเพิ่ม แต่บ่นอุบว่าไม่ชอบตรงที่ทำงานไม่ทัน เพราะงานดองค้างกลับมาเคลียร์กันแบบไม่หวาดไม่ไหว
มงคล ลีลาธรรม กรรมการผู้จัดการเอสเอ็มอีแบงก์ เปิดใจที่กลับมาเป็นนายแบงก์อีกครั้งเพราะอีก 5 ปีก็จะเกษียณอายุงานแล้ว แต่ยังอยากทำงานที่เป็นประโยชน์กับประชาชนรายย่อย ดังนั้นจะตั้งใจฟื้นเอสเอ็มอีแบงก์ให้ดีเทียบเท่าธนาคารรัฐชั้นนำอย่างธนาคารออมสิน หรือธนาคารกรุงไทยเลยเชียว
ด้าน วรภัค ธันยาวงษ์ กรรมการผู้จัดการแบงก์กรุงไทย ยังสวมบทคุณครูต่อ ตั้งหน้าตั้งตาเลกเชอร์เสริมสร้างศักยภาพผู้บริหารแบงก์อย่างเข้มข้น